
2014 m. lapkričio 26 d. Europos reikalų komitete buvo pristatytos Europolo ir Eurojusto 2013 metų veiklos ataskaitos. 
Eurojusto 2013 m. veiklos ataskaitą pristatė Lietuvos nacionalinė narė Eurojuste Laima Čekelienė. 
Eurojustas - Europos Sąjungos teisinio bendradarbiavimo baudžiamosiose bylose institucija. Eurojustą sudaro kiekvienos ES valstybės deleguotas nacionalinis narys – 28 prokurorai ir teisėjai iš ES valstybių narių nuolat dirbantys Hagoje. Nariu gali būti prokuroras, teisėjas arba atitinkamą kompetenciją turintis policijos pareigūnas. Eurojustas veikia dvejopai: arba kaip kolegialus organas, t. y. iš nacionalinių narių sudaryta kolegija arba per nacionalinius narius pagal kiekvienam jų suteiktą kompetenciją.
	Lietuvos nacionalinė narė Eurojuste Laima Čekelienė informavo, kad 2013 m. Eurojusto darbas su bylomis buvo intensyvesnis, ypač padaugėjo bylų, susijusių su prekyba narkotikais, prekyba žmonėmis, sukčiavimu, korupcija, pinigų plovimu, ES finansiniams interesams kenkiančiais nusikaltimais ir (mobiliomis) organizuotomis nusikalstamomis grupėmis.
Lietuvos kriminalinės policijos biuro Tarptautinių ryšių valdybos Europolo Lietuvos nacionalinio skyriaus viršininkas Nerijus Banys pristatė Europolo 2013 metų veiklos ataskaitą. Europolas vadovaujasi Europos Sąjungos vidaus saugumo strategija, kurioje nustatyti penki su saugumu susiję tikslai. Europolas prisideda siekiant trijų - nusikalstamų tinklų sužlugdymas, terorizmo prevencija ir saugumas elektroninėje erdvėje.
  Europolas yra Europos Sąjungos teisėsaugos organizacija, tvarkanti kriminalinės žvalgybos duomenis. Jos tikslas - didinti kompetentingų valstybių narių institucijų veiklos efektyvumą ir skatinti jų bendradarbiavimą kovojant su sunkiu tarptautiniu nusikalstamumu ir terorizmu bei jų prevencijos srityje. Europolo misija - svariai prisidėti prie Europos Sąjungos veiklos prieš organizuotą nusikalstamumą ir terorizmą ypatingą dėmesį skiriant nusikalstamoms organizacijoms.

